Otvoreno prvenstvo Hrvatske u enigmatici

**Otvoreno prvenstvo Hrvatske u enigmatici** je takmičenje u sastavljanju zagonetaka koje priređuje zagrebački enigmatski časopis Kviskoteka. Prvo prvenstvo održano je 1997. godine, a 2008. posljednje, Osmo prvenstvo. Na prvenstvima se prihvataju sve zagonetke sastavljene na hrvatskom jeziku u skladu s propozicijama pojedinih kola bez obzira u kojoj zemlji živi autor.

Svako od dosadašnjih osam završenih prvenstava imalo je po 7 kola u kojima je što bolje valjalo sastaviti zadane zagonetke. U svakomu je kolu bodove osvajalo po desetero takmičara (eventualno i više ako je desetoplasirane bodove imalo više sastavljača) tako da je pobjednik dobivao 12, drugoplasirani 10, trećeplasirani 8, dok su uspješnici od 4. do 10. mjesta osvajali od 7 do 1 boda. Pobjedniku svakoga kola pripadao je pehar i novčana nagrada od 2.000,00 kuna, a najboljima nakon svih 7 kola dodjeljivani su zlatni, srebreni i brončani kvisko.

## Dosadašnja prvenstva
* 1997 - Prvo otvoreno prvenstvo Hrvatske u enigmatici
* 1998 - Drugo otvoreno prvenstvo Hrvatske u enigmatici
* 1999 - Treće otvoreno prvenstvo Hrvatske u enigmatici
* 2000 - Četvrto otvoreno prvenstvo Hrvatske u enigmatici
* 2001 - Peto otvoreno prvenstvo Hrvatske u enigmatici
* 2003 - Šesto otvoreno prvenstvo Hrvatske u enigmatici
* 2005 - Sedmo otvoreno prvenstvo Hrvatske u enigmatici
* 2008 - Osmo otvoreno prvenstvo Hrvatske u enigmatici

## Statistika
Iz podataka navedenih za svako prvenstvo mogu se izvući sljedeći zanimljivi statistički podaci:
* Najviše bodova osvojili su ovi sastavljači:
# Mate Medvidović (Žrnovnica) 271 (32-26-40-45-39-48-41)
# Zdenko Ćavar (Široki Brijeg, BiH) 256 (41-27-29-26-41-44-48)
# Čedomir Jelić (Vareš, BiH) 179 (7-34-41-40-10-/-47)
# Nedjeljko Nedić (Orašje, BiH) 178 (30-36-28-13-37-6-28)
# Alex Pokrajac (Rijeka) 170 (33-12-12-26-28-26-33)
* Rekorder po broju osvojenih bodova u jednome prvenstvu i nadalje je dr. Zvonimir Kurpes, koji ih je u IV. skupio ukupno 49.
* Osvajači bodova dolaze iz čak 7 zemalja: Hrvatske, BiH, SiCG, SAD-a, Njemačke, Australije i Kanade.
* Po dva naslova imaju dr. Zvonimir Kurpes i Zdenko Ćavar.
* Četiri naslova završila su u BiH, a tri u Hrvatskoj.
* Najviše pojedinačnih pobjeda po kolima (7) ima Mate Medvidović, a dalje slijede Zdenko Ćavar (5), Alex Pokrajac (4), Čedomir Jelić, dr. Zvonimir Kurpes i Rudlof Reić (po 3), Nedjeljko Nedić i Marko Mihaljević (po 2) te još 22 autora s po jednom pobjedom (Omero i Šako podijelili su 1. mjesto u 2. kolu IV. prvenstva).
* Samo 3 sastavljačice bile su pobjednicama kola: Snježana Banjac, Gordana Barić i Zora Andabaka
* U VI. prvenstvu svi pobjednici kola bili su iz primorskih mjesta.
* Bodove je osvajalo ukupno 122 različita autora.
* Čak je 547-ero sastavljača poslalo svoje anagrama na temu državničkoga tandema Stjepan Mesić i Ivica Račan u 2. kolu IV. prvenstva.
* Nevjerojatnih 7.000 indirekata poslano je u 3. kolu II. prvenstva.
* U ovih 7 prvenstava zadaće za sastavljanje bile su: klasična križaljka, anagram, rebus, skandinavka, indirekt, kvadrat 7x7, kriptogramka, abecedna rečenica, skandi-asocijacija, zoo-rebus, jednovokalna križaljka, K-priča, zoo-pričica, talijanka s indirektom, palindromni rebus, saće, S-priča, anglorebus, zige-zage, spajalice, križaljčica 8x8, skandi-prekidač, siva kora, akrostih, kameleonka - 25 različitih zagonetaka.

## Izvor
* Nedjeljko Nedić: *"Otvoreno prvenstvo Hrvatske u enigmatici"* (neobjavljeni članak napisan 19. I. 2006. godine)
* ''Logičke zagonetke: Završeno Prvenstvo Hrvatske''